ຈີນ ເປີດຂາຍຮ້ານ ແລະ ພື້ນທີ່ ຈຳໜ່າຍສິນຄ້າ ພາຍໃນ ສູນການຄ້າວຽງຈັນ ຫຼື New World Plaza ແລ້ວ
ກຸ່ມບໍລິສັດ CAMCE Investment ຈຳກັດ ຈາກປະເທດຈີນ ເປັນຜູ້ລົງທຶນ​ພັດທະນາ ໃນໂຄງການ ສູນການຄ້າວຽງຈັນ ຢູ່ແຄມນ້ຳຂອງ ໃກ້ກັບສວນເຈົ້າອະນຸວົງ.
ກຸ່ມບໍລິສັດລົງທຶນຈີນ ເປີດຂາຍຮ້ານ ແລະ ພື້ນທີ່ຈຳໜ່າຍສິນຄ້າ ພາຍໃນສູນການຄ້າ ວຽງຈັນ ຫຼື New World Plaza ດ້ວຍເປົ້າ ໝາຍ ທີ່ຈະພັດທະນາໃຫ້ເປັນສູນລວມ ຂອງສິນຄ້າຊັ້ນນຳ ແລະ ສູນບັນເທີງຄົບວົງຈອນ ກຸ່ມບໍລິສັດ CAMCE Investment ຈຳກັດຈາກປະເທດຈີນ ຊຶ່ງເປັນຜູ້ລົງທຶນ ພັດທະນາ ໃນໂຄງການ Vientiane New World Plaza ຢູ່ແຄມນ້ຳຂອງໃກ້ກັບສວນເຈົ້າອະນຸວົງ ໃນນະຄອນຫລວງ ວຽງຈັນ ໄດ້ເປີດຂາຍພື້ນທີ່ ເທິງອາຄາຊັບພະສິນຄ້າສູງ 5 ຊັ້ນ ແລະ ຖະໜົນຄົນຍ່າງພາຍໃນໂຄງການ ໃນຕົ້ນເດືອນພະຈິກນີ້ ດ້ວຍອັດຕາ ລາຄາ ເລີ້ມຕົ້ນທີ່ 20 ລ້ານກີບຕໍ່ 1 ຕາແມັດ ໂດຍສູນການຄ້າດັ່ງກ່າວນີ້ ຈະຖືເປັນແຫ່ງທຳອິດໃນນະຄອນຫລວງ ວຽງຈັນ ທີ່ມີການ ຈຳໜ່າຍສິນຄ້າ ທັງເຄື່ອງອຸປະໂພກບໍລິໂພກ ເຄື່ອງໃຊ້ໄຟຟ້າ ເຄື່ອງໃຊ້ສອຍໃນຄົວເຮືອນ ແລະ ສິ່ງອຳນວຍ ຄວາມສະດວກຕ່າງໆ ຢ່າງຄົບຊຸດ ທັງຍັງເປັນ ສິນຄ້າ ທີ່ມີຊື້ສຽງລະດັບ ໂລກ ທີ່ຈະນຳເຂົ້າມາຈຳໜ່າຍ ໂດຍທີ່ຄົນລາວ ບໍ່ຈຳເປັນ ທີ່ຕ້ອງເດີນທາງ ໄປຊື້ໃນໄທ ຫຼື ຕ່າງປະເທດອີກດ້ວຍ ນອກຈາກສູນຈຳໜ່າຍຊັບພະສິນຄ້າ ດັ່ງກ່າວແລ້ວ ພາຍໃນໂຄງການຍັງ ຈະປະກອບ ດ້ວຍ ຮ້ານຄ້າອີກ 100 ຮ້ານທີ່ວາງຈຳໜ່າຍສິນຄ້າ ຮ້ານອາຫານ ແລະ ບໍລິການຕ່າງໆ ຢູ່ເຂດຖະໜົນຄົນຍ່າງ ທີ່ຕັ້ງຢູ່ເຂດ ໃຈກາງຂອງໂຄງການ ທີ່ມີພື້ນທີ່ ຈອດລົດຍົນ ໄດ້ 1,500 ຄັນ ສ່ວນຢູ່ຊັ້ນ 1 ພາຍໃນອາຄານຊັບພະສິນຄ້ານັ້ນ ກໍຈະເປັນ Super Market ທີ່ຈຳໜ່າຍ ທັງອາຫານສົດ ອາຫານແຫ້ງ ແລະ ເຄື່ອງອຸປະໂພກ ບໍລິໂພກ ຫຼື ເຄື່ອງໃຊ້ສອຍ ພາຍໃນ ຄົວເຮືອນ ສຳຫລັບຊັ້ນ 2 ກໍເປັນສູນລວມ Fashion ແລະ ເຄື່ອງສຳອາງ ຍີ່ຫໍ້ຊັ້ນນຳຂອງ ໂລກ ແລະ ຊັ້ນ 3 ກໍຈະເປັນສູນລວມ ເຄື່ອງໃຊ້ໄຟຟ້າສະໄໝໃໝ່ ທຸກຊະນິດ ສ່ວນຊັ້ນ 4 ແລະ 5 ນັ້ນ ຈະເປັນສູນລວມ ຄວາມບັນເທີງຄົບວົງຈອນ ສູນການຄ້າ Vientiane New World Plaza ຖືເປັນ 1 ໃນ 25 ໂຄງການພັດທະນາອະສັງຫາລິມະຊັບ ທີ່ພະແນກແຜນການ ແລະ ການລົງທຶນນະຄອນວຽງຈັນ ໄດ້ອະນຸຍາດສຳປະທານທີ່ດິນໃຫ້ ແກ່ ບໍລະສັດເອກະຊົນລາວ ແລະ ຕ່າງຊາດ ທີ່ມີມູນຄ່າການລົງ ທຶນຮ່ວມກັນເຖິງ 13,280 ຕື້ກີບ ຫຼື ປະມານ 1,660 ລ້ານດອນລາ ທັງນີ້ ໂດຍຍັງບໍ່ໄດ້ລວມເຖິງ ໂຄງການພັດທະນາ ເຂດເສດຖະກິດ ສະເພາະ ທີ່ບຶງທາດຫລວງ ທີ່ເປັນການລົງທຶນ ຂອງກຸ່ມທຸລະກິດ ຈີນ ທີ່ມີມູນຄ່າການລົງທຶນເຖິງ 1,600 ລ້ານດອນລາ ແຕ່ຢ່າງໃດ ໂດຍໂຄງການດັ່ງກ່າວ ມີພື້ນທີ່ ສຳປະທານ 365 ເຮັກຕາ ຊຶ່ງເຮັດ ໃຫ້ຕ້ອງເວນຄືນທີ່ດິນ ຂອງປະຊາຊົນລາວຈຳນວນ 480 ຕອນ ໂດຍໃນລະຍະທີ່ຜ່ານມາ ກຸ່ມບໍລິສັດຈາກຈີນ ກໍສາມາດຕົກລົງ ແລະ ຈ່າຍຄ່າຊົດເຊີຍ ທີ່ດິນ ໃຫ້ປະຊາຊົນລາວໄປແລ້ວ 361 ຕອນ ຄິດເປັນຄ່າ ຊົດເຊີຍກວ່າ 8 ລ້ານດອນລາ ຈຶ່ງຍັງເຫລືອອີກ 119 ຕອນ ທີ່ຍັງ ຕົກລົງກັນບໍ່ໄດ້ ເນື່ອງຈາກປະຊາຊົນລາວ ເຫັນວ່າກຸ່ມ ບໍລິສັດຈີນ ຊົດເຊີຍຄ່າທີ່ດິນ ຕ່ຳກວ່າຄວາມເປັນຈິງ ດັ່ງທີ່ເຈົ້າໜ້າທີ່ຂັ້ນສູງ ໃນອຳນາດ ການປົກຄອງນະຄອນຫລວງວຽງຈັນ ໄດ້ໃຫ້ການຢືນຢັນວ່າ: ແຕ່ຢ່າງໃດກໍຕາມ ກຸ່ມບໍລິສັດ Shanghai Wan Feng ຜູ້ລົງທຶນ ໃນໂຄງການດັ່ງກ່າວ ກໍໄດ້ມີການໃຊ້ຈ່າຍເງິນທຶນໄປແລ້ວ ຫຼາຍກວ່າ 43 ລ້ານດອນລາ ເພື່ອກໍ່ສ້າງຖະໜົນ ທີ່ກວ້າງເຖິງ 36 ແມັດ ຍາວ 360 ແມັດ ທີ່ເຊື່ອມຕໍ່ຈາກຖະໜົນ T4 ເຂົ້າໄປໃນ ໂຄງການ ພ້ອມດ້ວຍ ການກໍ່ສ້າງສຳນັກງານ ກັບຫໍພັກສຳຫລັບຄົນງານ ແລະ ການວາງພື້ນຖານ ໃຫ້ກັບລະບົບສາທາລະນຸປະໂພກຕ່າງໆ ໂດຍກຸ່ມລົງທຶນຈາກຈີນ ໄດ້ເລີ້ມການພັດທະນາເຂດດັ່ງກ່າວນີ້ ນັບແຕ່ປີ 2012 ເປັນ ຕົ້ນມາ ແລະ ໄດ້ວາງເປົ້າໝາຍ ຈະດຳເນີນການ ໃຫ້ສຳເລັດສົມບູນ ພາຍໃນປີ 2030 ໂຄງການດັ່ງກ່າວນີ້ ຖືເປັນການພັດທະນາເມືອງ ແຫ່ງການທ່ອງທ່ຽວ ທີ່ຕິດພັນກັບການ ພັດທະນາ ໃນດ້ານອະສັງຫາລິມມະຊັບ ທີ່ມີຄວາມທັນສະໄໝ ທີ່ຄຽງຄູ່ ກັບການຮັກສາ ວັດທະນະທຳ ແລະຮ່ອງຮອຍ ປະຫວັດສາດ ເພື່ອໃຫ້ເປັນຕົວແບບ ຂອງການພັດທະນາ ເມືອງໃໝ່ ທີ່ທັນສະໄໝ ທີ່ຮອງຮັບທັງການດຳເນີນທຸລະກິດ ການຄ້າ ແລະ ການຢູ່ອາໄສ ທີ່ມີສິ່ງອຳນວຍຄວາມສະດວກຕ່າງໆ ຢ່າງຄົບຊຸດ ທີ່ຮອງຮັບ ນັກທຸລະກິດຕ່າງຊາດ ໄດ້ ເຖິງ 5 ໝື່ນລາຍເມື່ອໂຄງການສຳເລັດສົມບູນ